Saichent tuit cilz qui sont et qui advenir sont, qui ces présentes lettres verront et orront, que comme descort fust entre Jehan de Montigne, seigneur de Coichey et dame Aalipz, sa fanme, dame de Coichey d’autre part, et la communaulté des hommes de Coichey pour leur et pour l’eglise de Coichey d’autre, sur mettre messiers, forestiers et vigniers et des amendes des bois et des vignes et de mettre le ban des vignes et d’autres choses en la ville et es terreins de Coichey, et sur plusieurs autres articles cy dessoubz contenuz. En la fin paix est venue amiablement entre les parties par bonnes gens et par l’assentement de religieux et honnorable preudomme mons. Amée, abbé de Saint Estienne de Dijon, cui li eglise de Coichey est. C’est assavoir que li communs de la ville de Coichey eslira chacun an deux preudommes qui sont appellez corniers, qui doivent pourveoir le proffit de la communaulté à bonne foy, et le puet ly communaulté, si lui plait, remuer chascun an. Cilz deux corniers avec la dite communaulté esliront chacun an les forestiers des bois de la communaulté de Coichey et les messiers, et recevrons li maires au seigneur de Coichey et li deux corniers, le serement des messiers et des forestiers que ilz garderont en bonne foy, léaulment, les biens aux preudommes dehors et dedans, et le droit au seigneur, la raison de l’église du lieu et tous les gaiges des amendes de sept solx et de moins, des estranges gens qui seront prins au bois de la communaulté de Coichey, ilz délivreront aux corniers et telles amendes seront d’église de Coichey. Et se l’en y prant gaiges dont les amendes montoient à soixante et cinq solx ou au plus de sept solx, li messiers et li forestiers doivent délivrer telz gaiges au maieur ou au seigneur, en telle manière que li corniers en recevrons sept solx pour l’église. Li forestiers ne li messiers, ne li maires ne peuvent gaigier les hommes de Coichey es bois de la communaulté, mais se ilz treuvent homme de la ville en domaige, ilz le doivent faire savoir es corniers, liquelx en auront à leur volenté, et se ilz en lievent amende, elle est à l’église quelle quelle soit, et de ces choses faire loyalement et de bonne foy, li messiers et li forestiers doivent mettre ploige es mains du maïeur au seigneur et des corniers, Après li corniers et li communaulté de Coichey esliront chacun an deux vigniers à leur volenté, pour garder les vignes des terreins de Coichey, fors que du terreins de Sampaigny; et li sire de Coichey ou ses maires doivent nommer au cornier et à la communaulté de Coichey, trois hommes desquelx li corniers et li communaulté doivent pranre ung qu’il doit estre vignier, avec les deux que li corniers et li communaulté auront esleuz, et de ce ces trois vigniers doivent li maires au seigneur de Coichey et li corniers, pranre le serement et les ploiges que ilz le feront bien et léaulment, à bonne foy et garderont le droit au seigneur de Coichey et es preudommes, et se ilz prennent amendes, elle est au seigneur de Coichey, quelle quelle soit. Après li homes des meix de Sampaigny demourant à Coichey, doivent eslire deux vigniers pour garder le finage de Sampaigney, et li corniers doivent recevoir de celx deux vigniers le serement et les ploiges, sens le commendement au seigneur de Coichey, et doivent celz vigniers par leurs seremens délivrer aux corniers tous les gaiges de toutes les amendes de trois solz et doivent estre à l’église. Et est assavoir que, après la venoinge, li maire peut mettre chacun an son sergent pour garder les paisseaus et les biens aux preudommes; et se cil sergent prant riens ou il ait amende, elle est au seigneur, et doit jurer devant la paroiche en la main au maïeur, que il le fera bien et léaulment et qu’il n’en culpera nulz à tort. Et tantost comme cilz vigniers seront mis, li povoir au seigneur cesse et lui maire peut aler tout le temps partout et se il prant riens où il ait amende, cette amende est au seigneur; et se l’en remue les deux corniers, li deux doivent au maïeur au seigneur, ung couroy de cinq solz, et se l’en n’en remue que ung, il ne doit riens. Li censes des maisons sises en la communaulté sont à l’église, et li noyers qui sont en la communaulté et seront, sont à l’église. Et est assavoir que, quant li preudommes verront que sera temps de mettre le ban de venoinge, le maire et ilz le mettront ou cymetière à l’issue de la messe; et se lui maire n’y vouloit ou ne pouvoit estre, pour ce ne lairoient pas li preudommes à mettre ledit ban; et se il y avoit discort entre les preudommes de mettre ledit ban, ce que la plus grant partie des preudommes en accorderoit, seroit tenu. Li ban au seigneur dure dès la Chamete Grand Oiselor jusques à la Charriere de la Soiche, et le peut tenir deux jours après le ban es preudommes et au tier jour, l’en y peut venoinger sans acuison, ne li communaulté n’est pas tenue de porter garantie au seigneur du ban du terrein du Gros Royal. Et se aucun fait maison ou celier ou escraigne, il peut mettre sans acuison sa pierre ou son merrier ou la terre, ou son fiens ou chemin, en telle manière qu’il n’encombroit pas pour ce la voie et le doit oster plus tost que il pourra souffisamment. Ne ne peut le sire de Coichey donner ne vendre ne aliener des communaultés de la ville, se n’est par les preudommes. Et quant le ban sera mis chacun an, li maire sanz li corniers, ne li corniers sans li maire ne pourront pranre, corner pour venoinger; et se ilz en prannent, la moitié sera à l’église et l’autre moitié au seigneur, sauf le ban au seigneur ou quel l’église n’a riens. Et est assavoir que li communaulté peut vendre pour le profit de l’église des bois de la communaulté toutes les fois qu’il lui plaira; en laquelle vendue le sire a de chascune livre douze deniers, sans que li remenans puisse soffire au soingner le four de la ville de Coichey et pour chief de ce qu’il a en ladite vendue, quant faire sera le vintiesme il ne peut demander partie es dis bois, ne ou treffons, maisques, ainsi comme li aultres de la communaulté, sauve sa justice et la soingne au four de la ville. Et se il y a descort entre les preudommes de Coichey, ilz pourront débonner leurs terres, leurs préz, leurs vignes, leurs mex et leurs maisons sans le seigneur et sans acuison; les pasquers, les chemins communs et les places communes de la ville, ciz ne pevent débonner, se li sire ou son commandement n’y est; et ce que li preudommes que seront esleuz à débonner débonneront, li sires ne peut aler encontre, ainz le doit faire tenir. Et se aucuns de la ville désiroit les pasquiers ou les chemins communs ou les communes places de la ville pour croistre, ou son champ, il est en l’amende au seigneur. Et est assavoir que le courtil tiennent point de ban. Et se li corniers se plaignent au seigneur pour le commun, ilz ne doivent point de claim. Tuit li hommes de la ville se sont cogneuz pour justiciables au seigneur, fors ce que li hommes des mex frans ne si congnoissent pas. Et pevent li corniers et la communaulté mettre des bois de la communaulté en ban toutes les fois qu’il leur plaira, en telle manière que li four de la ville ne perde sa soingne. Et est assavoir que ceste lettre ne donne, ne ne tost, ne ne greve, ne ne aide es mex frans, ne es hommes cui ilz sont, ne es seigneurs cui ilz sont hommes, ne es seigneurs de Coichey. Toutes ces choses dessus dites, je, Jehan de Montigny, sire de Coichey, et Aalipz de Coichey, sa femme, et nous li communaulté des hommes de Coichey, congnoissons et affermons estre faites par nostre volenté et les loons, volons, octroyons et approuvons, et promettons à tenir à tousjours mais, sens aler encontre, par nous ne par aultres, par noz seremens, faiz et donnez corporelment sur sains Evvangilles de Dieu, et au tenir et au garder à tousjours mais fermement et entièrement nous en loions noz hoirs, présens et advenir, et pour ce qu’elles soient fermes et estables à tousjours mais, nous avons prié et requis et fait mettre à ces présentes lettres les scelx de honnorables preudomes monss. Pierre, doïen de la chappelle le Duc, et maistre Aubery, doien de la Crestienté de Dijon. Ce fut fait en l’an de grâce mil CC et soixante et dix, ou mois de juing, le venredi devant la feste de Nativité Saint Jehan Baptiste.